ছোট্ট ভূখণ্ডের বাংলাদেশ। জনসংখ্যাও বাড়ছে হু-হু করে। স্বাধীনতা-উত্তর গত ৪৭ বছরে সাত কোটি জনসংখ্যা ষোল কোটিতে রূপ নিয়েছে। নিকট ভবিষ্যতে জনসংখ্যার পরিমাণ কল্পনার সীমানাকেও অতিক্রম করবে। দেশের ভৌগোলিক সীমারেখা স্থির। বাড়তি জনসংখ্যার বসতবাড়ি, নগরায়ণ, হাটবাজার, অফিস আদালত, রাস্তাঘাটসহ নানাভাবে আবাদি জমির আয়তন সমানেই কমছে। চাষযোগ্য জমি কমে যাওয়ায় সীমিত জমিতে বাড়তি ফলন উৎপাদন করে মানুষের খাদ্য নিরাপত্তাকে নিশ্চিত করা ছাড়া গত্যন্তর নেই। স্বাধীনতা-উত্তর দেশে সাত কোটি মানুষের খাদ্য জোগান দেওয়াই ছিল সাধ্যের বাইরে। তখন চাল ও গমের উৎপাদন ছিল ১ কোটি ১০ লাখ টন। ফলে খাদ্য সঙ্কট ছিল তীব্র। দেশীয়ভাবে উৎপাদনের পর চাহিদার বাড়তি খাদ্যের জোগান ছিল আমদানিনির্ভর। গত ৪৭ বছরে তিন গুণ বেড়ে খাদ্য উৎপাদনের পরিমাণ দাঁড়িয়েছে ৩ কোটি ৬১ লাখ টনে। সাম্প্রতিক সময়ে বাংলাদেশ পরিসংখ্যান ব্যুরো বা বিবিএসের দেওয়া প্রতিবেদন অনুযায়ী দেখা যায়- ধান, গম, আলু, ভুট্টাসহ শাক-সবজির উৎপাদন তিন গুণ বেড়েছে। দেখা যাচ্ছে, গত ৪৬ বছরে জনসংখ্যা বৃদ্ধির হারের চেয়ে খাদ্য উৎপাদন বাড়লেও খাদ্য সঙ্কট কাটছে না। বিশ্লেষকদের ধারণা, কৃষিপণ্যের উৎপাদন, জনসংখ্যা বা অন্য কোনো পরিসংখ্যানে বড় ধরনের ভুল থাকতে পারে। তা না হলে মানুষ বাড়ার চেয়েও তুলনামূলক খাদ্য উৎপাদন বাড়ার পরও কেন খাদ্য সঙ্কট কাটছে না?